รัฐนอร์ทแคโรไลนา

รัฐนอร์ทแคโรไลนา () เป็นรัฐทางตะวันออกเฉียงใต้ของสหรัฐอเมริกา มีอาณาเขตติดกับมหาสมุทรแอตแลนติกทางทิศตะวันออก, ติดรัฐเวอร์จิเนียทางทิศเหนือ, ติดรัฐเซาท์แคโรไลนาทางทิศใต้, ติดรัฐจอร์เจียทางทิศตะวันตกเฉียงใต้ และรัฐเทนเนสซีทางทิศตะวันตก มีสถานะเป็นรัฐขนาดใหญ่ที่สุดอันดับที่ 28 และรัฐที่มีประชากรมากที่สุดอันดับ 9 ของสหรัฐ อ้างอิงตามสำมะโนสหรัฐ ค.ศ. 2020 มีประชากรประมาณ 10,439,388 อาศัยในรัฐนี้ ราลีมีสถานะเป็นเมืองหลวงของรัฐ ในขณะที่เมืองที่มีประชากรมากที่สุดคือชาร์ลอตต์ด้วยจำนวนประชากรในเขตเมืองเกือบ 2,900,000 คนใน ค.ศ. 2023 และยังเป็นเมืองที่มีประชากรมากที่สุดอันดับที่ 22 ของสหรัฐ รวมทั้งเป็นศูนย์กลางธนาคารที่ใหญ่ที่สุดในประเทศต่อจากนครนิวยอร์ก มหานครไทรแองเกิลซึ่งมีประชากรประมาณ 2,368,947 คนในปี 2023 เป็นเขตเมืองใหญ่ที่มีประชากรมากเป็นอันดับสองในรัฐ และมากที่สุดอันดับที่ 31 ในสหรัฐซึ่งเป็นที่ตั้งของสถาบันไทรแองเกิล สถาบันวิจัยขนาดใหญ่ที่สุดในสหรัฐ

พบหลักฐานที่เก่าแก่ที่อ้างถึงการตั้งถิ่นฐานของมนุษย์ในนอร์ทแคโรไลนาเมื่อ 10,000 ปีที่แล้วบริเวณแหล่งโบราณคดีฮาดเวย์ บริเวณทั้งหมดเคยเป็นที่อาศัยของชนเผ่าโบราณซึ่งใช้ภาษาพื้นเมือง อาทิ อัลกองควินแคโรไลนา, กลุ่มภาษาอิระควอย และภาษาซีอูอันก่อนการมาถึงของชาวยุโรป พระเจ้าชาลส์ที่ 2 แห่งอังกฤษ ทรงพระราชทานอาณานิคมแก่ขุนนางแปดคนโดยตั้งชื่ออาณานิคมตามชื่อกษัตริย์ ซึ่งได้รับการสถาปนาขึ้นในปี 1670 โดยมีการตั้งถิ่นฐานถาวรครั้งแรกที่เมืองชาร์ลส์ (ชาร์ลสตัน) และเนื่องจากความยากลำบากในการปกครองอาณานิคมทั้งหมด ในที่สุดอาณานิคมจึงถูกแบ่งแยก และนอร์ธแคโรไลนาได้รับการสถาปนาในปี 1729 ในฐานะหนึ่งในสิบสามอาณานิคม มติแฮลิแฟกซ์ซึ่งได้รับการรับรองเมื่อวันที่ 12 เมษายน ค.ศ. 1776 ถือเป็นการเรียกร้องเอกราชจากจักรวรรดิบริติชอย่างเป็นทางการท่ามกลางอาณานิคมต่าง ๆ ในช่วงการปฏิวัติอเมริกา 

นอร์ทแคโรไลนากลายเป็นรัฐที่ 12 ที่ประกาศสัตยาบันต่อรัฐธรรมนูญสหรัฐเมื่อวันที่ 21 พฤศจิกายน ค.ศ. 1789 ในช่วงก่อนสงครามกลางเมืองอเมริกา นอร์ธแคโรไลนาประกาศแยกตัวออกจากสหภาพอย่างไม่เต็มใจเมื่อวันที่ 20 พฤษภาคม ค.ศ. 1861 และกลายเป็นรัฐที่สิบจากจำนวนสิบเอ็ดรัฐที่เข้าร่วมสมาพันธรัฐอเมริกา หลังสิ้นสุดสงครามกลางเมืองอเมริกา รัฐได้รับการคืนสู่สหภาพเมื่อวันที่ 4 กรกฎาคม ค.ศ. 1868 ต่อมา ได้เกิดเหตุการณ์สำคัญของโลกเมื่อวันที่ 17 ธันวาคม ค.ศ. 1904 เมื่อพี่น้องไรต์ประสบความสำเร็จในทดลองขับเคลื่อนอากาศยานได้เป็นครั้งแรกของโลก ณ เมืองคิตตีฮอว์ค รัฐได้ยกย่องความสำเร็จดังกล่าวด้วยการติดป้ายวลี "First in Flight" บนป้ายทะเบียนอากาศยานควบคู่ไปกับการออกแบบป้ายสมัยใหม่ด้วยการใช้วลี "First in Freedom" เพื่อระลึกถึงคำประกาศอิสรภาพเมคเลนเบิร์ก และมติแฮลิแฟกซ์

ลักษณะภูมิประเทศของนอร์ทแคโรไลนาได้รับอิทธิพลจากพื้นที่สูงและภูมิประเทศที่หลากหลาย ระดับความสูงทอดยาวลงมาจากเทือกเขาแอปพาเลเชียนไปจนถึงที่ราบสูงพีดมอนต์ และที่ราบแอตแลนติก ภูเขามิทเชลล์ที่ความสูง 2,037 เมตร ถือเป็นจุดที่สูงที่สุดในทวีปอเมริกาเหนือซึ่งตั้งอยู่ทางทิศตะวันออกของแม่น้ำมิสซิสซิปปี พื้นที่รัฐส่วนใหญ่ตกอยู่ในเขตภูมิอากาศแบบอบอุ่นชื้นกึ่งเขตร้อน ยกเว้นพื้นที่ภูเขาทางทิศตะวันตกของรัฐมีสภาพอากาศแบบภูมิอากาศแบบอบอุ่นชื้นภาคพื้นสมุทร รัฐนี้เป็นที่ตั้งของสถานศึกษาที่มีชื่อเสียง เช่น มหาวิทยาลัยนอร์ทแคโรไลนา และมหาวิทยาลัยนอร์ทแคโรไลนาสเตต ทีมกีฬาที่มีชื่อเสียงได้แก่ ชาล็อตฮอร์เน็ตส์ (บาสเกตบอล), แคโรไลนา เฮอริเคนส์ (ฮอกกี้) และ แคโรไลนา แพนเทอส์ (อเมริกันฟุตบอล)

 อ้างอิง 

 แหล่งข้อมูลอื่น 

 ทั่วไป 
 Wineries, Restaurants and Tourism in the state

 North Carolina state government

 อื่น ๆ 



นอร์ทแคโรไลนา
หมวดหมู่:อดีตอาณานิคมของอังกฤษ
หมวดหมู่:ชายฝั่งตะวันออกของสหรัฐ
หมวดหมู่:ภาคใต้ของสหรัฐ
หมวดหมู่:แอปพาเลเชีย